Document ID: 32010R0519

A BIZOTTSÁG 519/2010/EU RENDELETE
(2010. június 16.)
a 763/2008/EK európai parlamenti és tanácsi rendeletben meghatározott nép- és lakásszámlálásokra vonatkozóan a statisztikai adatok és metaadatok programjának elfogadásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a nép- és lakásszámlálásról szóló, 2008. július 9-i 763/2008/EK európai parlamenti és tanácsi rendeletre (1) és különösen annak 5. cikke (3) bekezdésére,
mivel:
(1)
A 763/2008 rendelet 5. cikkének (3) bekezdése szerint a Bizottságnak el kell fogadnia a nép- és lakásszámlálásokra vonatkozóan a Bizottságnak továbbítandó statisztikai adatok és metaadatok programját.
(2)
Annak érdekében, hogy biztosítható legyen a tagállamokban elvégzett nép- és lakásszámlálásokból származó adatok összehasonlíthatósága, és hogy Unió-szerte megbízható összegzések készülhessenek, ennek a programnak valamennyi tagállamban célszerű azonosnak lennie.
(3)
Különösen szükséges meghatározni azokat a hiperkockákat, amelyek valamennyi tagállamban azonosak, azokat a speciális cellaértékeket és jelöléseket (flag), amelyeket a tagállamok ezekben a hiperkockákban használhatnak, valamint az egyes jellemzőkhöz tartozó metaadatokat.
(4)
A nép- és lakásszámlálásról szóló 763/2008/EK európai parlamenti és tanácsi rendeletnek a jellemzők és bontásuk technikai leírása tekintetében történő végrehajtásáról szóló, 2009. november 30-i 1201/2009/EK bizottsági rendelet (2) megállapítja a Bizottság számára a 2011-es tárgyévre megküldendő adatokra alkalmazandó nép- és lakásszámlálási jellemzők és bontásaik technikai leírását.
(5)
Az ebben a rendeletben előírt intézkedések összhangban vannak az európai statisztikai rendszer bizottságának a véleményével,
ELFOGADTA EZT A RENDELETET:
1. cikk
Tárgy
Ez a rendelet a nép- és lakásszámlálásokra vonatkozóan létrehozza a 2011-es tárgyév esetében a Bizottság (Eurostat) részére továbbítandó statisztikai adatok és metaadatok programját.
2. cikk
Fogalommeghatározások
E rendelet alkalmazásában az 1201/2009/EK rendelet mellékletében szereplő fogalommeghatározásokat és leírásokat kell alkalmazni. A következő fogalommeghatározások is alkalmazandók:
1. egy jól meghatározott földrajzi terület „teljes népessége”: minden olyan személy, akinek a 763/2008/EK rendelet 2. cikkének d) pontja szerint meghatározott szokásos lakóhelye az említett földrajzi területen található;
2. „hiperkocka”: bontások olyan multidimenzionális kereszttáblázata, amely minden kategória mérésére tartalmaz egy cellaértéket minden egyes olyan bontásnál, amely kereszttáblázva van az adott hiperkockában használt minden bontás minden kategóriájával;
3. „elsődleges marginális eloszlás”: egy adott hiperkocka olyan részhalmaza, amely a hiperkocka néhány - de nem összes - bontásának kereszttáblázásával jön létre;
4. „elsődleges cella”: olyan cella, amely legalább egy elsődleges marginális eloszlásnak része egy adott hiperkockában. Minden cella elsődleges cella az olyan hiperkockában, amelynél nincs meghatározva elsődleges marginális eloszlás;
5. „másodlagos cella”: olyan hiperkockacella, amely egy adott hiperkockában nem elsődleges cella;
6. „cellaérték”: az egy hiperkockacellában továbbított információ. A cellaérték „numerikus cellaérték” vagy „különleges cellaérték” lehet;
7. „numerikus cellaérték”: numerikus érték, amelyet egy cellában azért továbbítanak, hogy megadják az említett cella megfigyelésére vonatkozó statisztikai információt;
8. „bizalmas cellaérték”: olyan numerikus cellaérték, amelynek az adat statisztikai bizalmasságának védelme érdekében - a tagállamok statisztikai közzététel ellenőrzésére vonatkozó előírásai szerint - nem szabad nyilvánosságra kerülnie;
9. „nem bizalmas cellaérték”: olyan numerikus cellaérték, amely nem bizalmas cellaérték;
10. „nem megbízható cellaérték”: olyan numerikus cellaérték, amely a tagállamok minőség-ellenőrzése szerint nem megbízható;
11. „különleges cellaérték”: olyan szimbólum, amelyet numerikus cellaérték helyett egy hiperkockacellában továbbítanak;
12. „jelölés”: olyan kód, amely egy adott cellaértéket kísérhet, hogy leírja az adott cellaérték egy konkrét jellemzőjét.
3. cikk
A statisztikai adatok programja
(1) A Bizottság (Eurostat) részére a 2011. tárgyévre továbbítandó statisztikai adatok programja az I. mellékletben felsorolt hiperkockákból áll.
(2) A tagállamok a „nem alkalmazható” különleges cellaértéket kizárólag az alábbi esetekben továbbíthatják:
a)
ha a cella legalább egy bontásban a „nem alkalmazható” kategóriára hivatkozik; vagy
b)
ha a cella olyan megfigyelést ír le, amely a tagállamban nem létezik.
(3) A tagállamok a bizalmas cellaértékeket „nem áll rendelkezésre” különleges cellaértékre cserélik.
(4) A tagállamok egy nem bizalmas cellaértéket csak akkor cserélhetnek a „nem áll rendelkezésre” különleges cellaértékre, ha a cellaérték egy másodlagos cellában van.
(5) Ha egy tagállam kéri, a Bizottság (Eurostat) nem teszi közzé a tagállam által továbbított nem megbízható cellaértékeket.
4. cikk
A cellaértékekre vonatkozó metaadatok
(1) Adott esetben a tagállamok a következő jelöléseket rendelik a hiperkockacellákhoz:
a)
„bizalmas”;
b)
„nem megbízható”;
c)
„az első adattovábbítás után felülvizsgálva”;
d)
„lásd a csatolt információt”.
(2) A „nem áll rendelkezésre” különleges cellaértékűre cserélt bizalmas cellaértékű cellákat „bizalmas” jelöléssel kell ellátni.
(3) A nem megbízható numerikus cellaértékű cellákat „nem megbízható” jelöléssel kell ellátni, függetlenül attól, hogy a cella esetében a numerikus cellaértéket vagy a „nem áll rendelkezésre” speciális cellaértéket továbbították.
(4) Magyarázó szöveget kell adni minden olyan cellához, amely el van látva a „nem megbízható”, „az első adattovábbítás után felülvizsgálva” vagy „lásd a csatolt információt” jelölések közül legalább eggyel.
5. cikk
A jellemzők metaadatai
A tagállamok átadják a Bizottságnak a II. mellékletben meghatározott jellemzőkre vonatkozó metaadatokat.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. június 16-án.

Labels: 12
0
15
19